ANC-premier spandeer glo R5,1 miljoen op Gupta-mediaDavid Makhura, premier van Gauteng Foto: GCIS ANC-premier David Makhura van Gauteng het in reaksie op ŉ vraag van die DA in die wetgewer aangedui dat sy kantoor altesaam meer as R5,1 miljoen aan Gupta-beheerde media spandeer het, het die DA Sondag gesê. “Die premier se kantoor het die afgelope ses jaar R4,7 miljoen aan advertensies in The New Age spandeer en meer as R460 000 tussen Mei 2015 en Augustus 2016,” het John Moodey, DA-leier in Gauteng, gesê. “Die ANC in Gauteng wil homself graag distansieer van die nasionale ANC en die Guptas, maar tog finansier hulle steeds hul propagandakoerant en uitsaaikanale,” het hy bygevoeg. Die kantoor van die premier se algehele advertensiebegroting was meer as R127 miljoen vir die afgelope sewe jaar. “Die premier se propagandamasjinerie is baie besig om ŉ glansbeeld te skilder van ŉ premier wat hard werk. Die realiteit op grondvlak is egter heeltemal ŉ ander storie.” Die DA in Gauteng sal steeds spandering wat advertensies betref monitor asook die ANC in Gauteng se verbintenis met Gupta-media. “Ons hoop dat nog talle ander Suid-Afrikaners hul oë sal oopmaak en die ANC sal sien vir dit wat dit is – ŉ mislukte organisasie wat bedreig word. Daar is geen verskil tussen die ANC in Gauteng en die nasionale ANC nie. Hulle werk saam om pres. Jacob Zuma en sy korrupte kaders, die Guptas, te beskerm,” het Moodey gesê.